Mens størstedelen af de 55-59-årige i Region Hovedstaden er i gang med at få deres vaccine mod Covid-19, så halter region Nordjylland gevaldigt efter. Her er 17,2 procent af de 55- til 59-årige ved at få deres stik.  I Region Hovedstaden ligger det tal på 80,5 procent. Også de øvrige af landets regioner er hurtigere med at få vaccineret den pågældende aldersgruppe. Eksempelvis ligger Region Midtjylland på 43,5 procent. Større andel Men det betyder ikke nødvendigvis, at vaccineudrulningen er ringere i Nordjylland. Der er bare flere i den aldersgruppe i den nordjyske region, set i forhold til andre regioner, lyder forklaringen. -	Vores befolkningssammensætning i Nordjylland er anderledes, ende den for eksempel er i Hovedstaden, hvor de er lidt længere fremme, end vi er. Og det er den aldersforskel der gør, at vi ikke er lige langt, når vi vaccinerer, siger Jan Nybo, vaccine- og testansvarlig i Region Nordjylland. Procentuelt modtager region Nordjylland samme mængde vacciner, som de øvrige regioner gør, og derfor vil forskellene også blive indhentet på længere sigt: -	Vi har fået lidt ekstra vacciner ligesom Syddanmark og Sjælland, men når det kommer lidt længere hen, så vender det igen, fordi Region Hovedstaden har en større andel unge, end vi har. På den måde kommer forskellene til at blive nogenlunde udjævnet, siger Jan Nybo. Hovedstaden er foran kalenderen Sådan lyder det også fra Region Hovedstaden, hvor man faktisk er foran vaccinationsplanen. Her blev målgruppen, der var sat til at blive kaldt ind til vaccine i midten af juni, allerede kaldt ind i sidste uge. Vaccinerne skal i overarmene fremfor at ligge og samle støv, lyder det fra regionen: - Vi inviterer med henblik på at udnytte al kapacitet, skriver Region Hovedstaden i et skriftligt svar til tv2.dk .

Referat:
Region Nordjylland ligger i bunden, når det gælder tempoet med at vaccinere personer mellem 55 og 59 år. Det er fordi, der bor mange i den aldersgruppe i Nordjylland, lyder forklaringen.